L-Armata Maltija kompliet tiġġedded hekk kif mil-lum, is-suldati bdew jilbsu uniformi operattiva ġdida. Din qed tieħu post l-uniformi l-antika, magħrufa bħala l-Woodland Camouflage Pattern. Id-disinn il-ġdid huwa magħmul speċifikament biex jindirizza l-isfidi operattivi u l-ambjent differenti li fiha topera armata moderna, kif jispjega ma’ tvm.com.mt , il-Logutenent Keith Caruana, li qal li l-unika skwadra li mhix se tbiddel l-uniformi hija dik Marittima li se żżomm l-uniformi l-blu. Krew ta’ TVM segwa sezzjoni ta’ taħriġ tas-‘C’ Company ‘Special Duties tal-Ewwel Reġiment tal-Forzi Armati ta’ Malta, li kien qed jagħmel użu minn din l-uniformi ġdida li l-istess bħala tintuża mill-aqwa armati fid-dinja, fosthom l-Armata Amerikana u dik tar-Renju Unit. Bħala parti mill-uniformi l-ġdida, is-suldati ngħataw boots beige ċar li ntgħażlu minħabba l-kwalità superjuri tagħhom b’materjal li jgħaddi aktar arja u li jtejjeb l-andament waqt operazzjonijiet militari. Barra l-firxa wiesa’ ta aċċessorji, l-uniformi l-ġdida tista’ tiġi addattata għall-okkażjoni skont iċ-ċirkostanzi, li jitwettqu mis-suldati Maltin fosthom waqt l-operazzjonijiet tal-FAM, kemm waqt ċerimonji, kif ukoll fl-uffiċini. Din l-uniformi l-ġdida kellha kliem ta’ tifħir mis-suldati nfushom. L-ikbar inizjattiva tal-FAM hija tar-reklutaġġ ta’ suldati ġodda minn hawn u ftit tal-jiem oħra. Il-Forzi Armati għadejjin ukoll b’taħriġ għal uffiċjali kadetti u surġenti piloti barra minn Malta. L-Uffiċjali kadetti se jmorru għat-taħriġ fl-akkademja militari prestiġjuza ta’ Sandhurts fl-Ingilterra, fil-Kulleġġ tar-Royal Air Force fi Cranwell, kif ukoll fiċ-Ċentru tat-Taħriġ tal-Forzi tad-Difiża Irlandiża f’Kildare.